Mads Mikkelsens navn kommer endnu engang på rulleteksterne, når en ny international film bliver vist i biograferne.

Denne gang skal han spille med i superheltefilmen ’Doctor Strange’, som handler om lægen Stephen Vincent Strange, der efter et biluheld opdager en magisk og alternativ verden.

Filmen er baseret på Marvels tegneserier fra 1963 af samme navn.

Det fortæller Marvel i en pressemeddelelse.

Filmen forventes at få dansk premiere den 3. november 2016 og vil også have Benedict Cumberbatch, der blandt andet er kendt fra ’The Imitation Game’, og Chiwetel Ejiofor fra ’12 Years a Slave’ på rollelisten.

Med i flere internationale produktioner

Den nye film er blot en af mange internationale storfilm, som Mads Mikkelsen har spillet med i - blandt andet i James Bond-filmen 'Casino Royale'.

Han spillede hovedrollen i tv-serien ’Hannibal’ om seriemorderen af samme navn, og så er Mads Mikkelsen også med i den nye ’Star Wars’-film, ’Rogue One: A Star Wars Story’, der får premiere i 2016.